สังคมข่าวหุ้น
ดัชนีหุ้นไทยวานนี้ปิดตลาด อยู่ที่ระดับ 1,636.45 จุด หลักทรัพย์ที่มีมูลค่าซื้อขายสูงสุด ได้แก่ GULF ADVANC และ CPAL
ดัชนีหุ้นไทยวานนี้ปิดตลาด อยู่ที่ระดับ 1,636.45 จุด หลักทรัพย์ที่มีมูลค่าซื้อขายสูงสุด ได้แก่ GULF ADVANC และ CPAL
8 ก.ย. 2564

*ดัชนีหุ้นไทยวานนี้ (7 ก.ย.) ปิดตลาด อยู่ที่ระดับ 1,636.45 จุด ปรับลง -11.92 จุด หรือ -0.72% มีมูลค่าซื้อขายรวม 101,889 ล้านบาท หลักทรัพย์ที่มีมูลค่าซื้อขายสูงสุด ได้แก่ GULF ADVANC และ CPAL
*ทิพยกรุ๊ปโฮลดิ้งส์ (TIPH) ได้ฤกษ์ดีเข้าทำการซื้อขายในตลาดหลักทรัพย์วานนี้เป็นวันแรก แทนหุ้นทิพยประกันภัย (TIP) “ซีอีโอ” กางแผนขยายธุรกิจ จ่อซื้อกิจการธุรกิจสนับสนุนธุรกิจประกันภัย 2-3 ธุรกิจ-ศึกษาความเป็นไปได้ตั้งบริษัทประกันภัยใหม่-เข้าซื้อกิจการที่มีใบอนุญาต รองรับการแยกหน่วยธุรกิจที่มีศักยภาพของบริษัทในกลุ่มออกเป็นบริษัทใหม่ (Spin-Off) อีกอย่างน้อย 1 ธุรกิจ
*สมาคมบริษัทจัดการลงทุน เผย “กองทุนรวม” 8 เดือนปี 2564 เติบโตกว่า 2.5 แสนล้านบาทจากสิ้นปีก่อนมูลค่าแตะ 5.29 ล้านล้านบาท อานิสงส์ตลาดหุ้นทั่วโลกปรับตัวขั้นหนุนเงินลงทุนในหุ้นพุ่ง 2.8 แสนล้านบาท กว่า 19.42% ด้านกอง REIT ขยายตัว 6.48% สวนทางกองทุนประเภทอื่น ๆ มูลค่าลดลงถ้วนหน้า ด้านกองทุนไปลงทุนต่างประเทศโตแรงเกือบ 24%
*วิชิต พยุหนาวีชัย กรรมการผู้จัดการ บจก.ศรีสวัสดิ์ แคปปิตอล หรือ SCAP ประกาศปรับเป้าสินเชื่อเป็น 5,000 ล้านบาท จาก 4,000 ล้านบาท หลังยอดสินเชื่อปล่อยใหม่เติบโตเกินกว่าที่ตั้งเป้าไว้ สวนกระแสตลาด คาดไตรมาส 4 เศรษฐกิจจะฟื้นตัว-ผู้บริโภคพร้อมจับจ่าย ดันผลงานทะลุเป้า หนุน SAWAD โตต่อเนื่อง
*ธนิน ศรีเศรษฐี ประธานเจ้าหน้าที่บริหาร DOD เดินเกมรุก ต่อยอดธุรกิจ “พืชกระท่อม” เล็งศึกษาวิจัยและพัฒนาเป็นผลิตภัณฑ์สำเร็จรูป 2 กลุ่มผลิตภัณฑ์ ทั้งกลุ่มประเภทลดอาการบรรเทาความเจ็บปวด และกลุ่มเอเนอร์จี้ ดริ๊งค์ พร้อมลุยหาก “อย.”ไฟเขียวให้ยื่นใบอนุญาต เตรียมจ่อเดินเครื่องผลิตผลิตภัณฑ์จากพืชกระท่อม เจาะตลาดต้นปี 2565 ทันที
*ชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC ลงนามสัญญาว่าจ้างผู้รับเหมาและที่ปรึกษาชั้นนำของโลก เดินหน้าโครงการ UCF ปรับปรุงประสิทธิภาพโรงกลั่นและคุณภาพน้ำมันดีเซลมาตรฐานยูโร 5 มั่นใจเดินเครื่องผลิต ปี 2567 ตอบโจทย์นโยบายรัฐ เสริมความแข็งแกร่งผลิตภัณฑ์ที่เป็นมิตรกับสิ่งแวดล้อม
*ณัฐวัฒน์ อนันตธนนิษฐ์ ผู้อำนวยการฝ่ายการตลาดและพัฒนาธุรกิจ บมจ.เงินติดล้อ หรือ TIDLOR เผยปัจจุบันเงินติดล้อได้ออกแคมเปญพิเศษลดดอกเบี้ยสินเชื่อทะเบียนรถบรรทุก เริ่มต้น 0.46% ต่อเดือน ระยะเวลาตั้งแต่วันที่ 1 ก.ย. ถึง 31 ธ.ค. 2564 นับเป็นความตั้งใจในการช่วยลดภาระการเข้าถึงแหล่งเงินทุน และเสริมสภาพคล่องทางธุรกิจให้กับผู้ประกอบการขนส่งที่มีรถบรรทุกเป็นของตนเอง หรือผู้ประกอบการอื่น ๆ ที่มีรถบรรทุกใช้ในกิจการ เพื่อเป็นเงินทุนหมุนเวียนรองรับโอกาสในการฟื้นฟูธุรกิจหลังจากมาตรการเปิดเมืองของภาครัฐ
*ขอปิดท้ายด้วยเรื่องราวดี ๆ จาก “สมาคมบริษัทหลักทรัพย์ไทย” นำโดย พิเชษฐ สิทธิอำนวย นายกสมาคมฯ ร่วมสมาชิก 31 บริษัท เปิด “โครงการ ASC0 ร่วมใจต้านภัย COVID-19” นำเงินรายได้ค่านายหน้าซื้อขายหลักทรัพย์กึ่งหนึ่งของวันที่ 11 ส.ค. 2564 บริจาคเข้าร่วมโครงการฯ โดยสามารถระดมทุนได้จำนวน 47.6 ล้านบาท เพื่อสนับสนุนและให้ความช่วยเหลือหน่วยงานที่ให้ความช่วยเหลือผู้ป่วยโควิด-19 เรื่องดี ๆ แบบนี้ต้องชื่นชม และขอสนับสนุนให้เกิดกิจกรรมแบบนี้อย่างต่อเนื่องเลยนะเจ้าคะ